स्वावलम्बन समूहमार्फत आयआर्जनमा जोडिदै अपाङ्गता भएका व्यक्तिहरु ।

- नबराज सोती ।

विष्णु घिमिरे जन्मजात अपाङ्गता हुन पुगे । मस्कुलर डिस्ट्रोफी नामक अपाङ्गतालाई साथमा लिएर जन्मेका घिमिरेले १२ कक्षासम्म पढेका छन् । उमेरले ३५ वर्ष लागेका घिमिरेको परिवारमा उनीसँगै श्रीमती र एउटा छोरी छन् । कक्षा १२ सम्म पढिसकेपछि पनि घर परिवारमा उनको आम्दानीको श्रोत केहि हुन सकेको थिएन जबसम्म उनी देउराली अपाङ्गता समूहसँग जोडिन पाएका थिएनन् । देउराली अपाङ्गता स्वावलम्बन समूह अपाङ्गता भएका व्यक्तिहरुलाई आर्थिक सवलीकरणका लागि गोकर्णेश्वर नगरपालिका वडा नम्बर १ मा गठन भएको समूह हो । अपाङ्गता भएका महिलाहरुको महासंघ नेपालको पहलमा गठन भएको यो समूह यु.एस.एआईडी सक्क्षम सेन्ट्रल कार्यक्रम अन्तर्गत पर्दछ । यहि समूह मार्फत हाल घिमिरे २० हजार रकम अनुदान पाएर कुखुरा पालन गरिरहेका छन् । उनकी श्रीमती राजधानीको गौशालामा घरायसी काम गर्छिन । छोरी गोकर्णेश्वर नगरपालिकामा पर्ने भेनस पब्लिक स्कुलमा अध्ययनरत रहेकी छन् । घिमिरे भने दिउसो घर हेर्ने देखि कुखुरा हेरिरहेका छन् । हाल उनको फार्ममा ४८ वटा कुखुराहरु छन् । ति मध्ये २ वटा मरिसकेका छन् । बाकि ४८ वटालाई जसोतसो बचाएर ठुलो बनाएर बजारमा बेच्ने घिमिरेको योजना छ । त्यो पैसाबाट केहि घर व्यवहार चलाउन प्रयोग गर्ने र फेरि कुखुराहरु किनेर पाल्ने उनको लक्ष्य छ । उनले यसै व्यवसायलाई अगाडि बढाएर आत्मनिर्भर हुन खोजिरहेका छन् । “अपाङ्गता भन्ने बित्तिकै रोजगारी पाउन पनि गार्हो हुने रहेछ । म जति पढेका साथिहरु केहिले काम पाइरहेका छन् तर मलाई किन दिदैन सायद अपाङ्गताले नै होला भन्ने मेरो बुझाइ छ । अब जीवन चलाउन केहि न केहि त गर्नैपर्यो के गर्नु बिहान बेलुका छाक टार्न नै पर्छ । त्यहि भएर यो कुखुरा पालन गरेर गुजारा चलाउने योजनामा छु”। उनले भने । उनका अनुसार १०० भन्दा कम कुखुरा पाल्दा इन्सुरेन्सको व्यवस्था हुँदैन । “अहिले जति मरे पनि मलाई घाटा छ पछि १०० भन्दा धेरै बनाएर इन्सुरेन्स गर्ने योजनामा छु । यति गरे भने मरिहाले पनि इन्सुरेन्सले हेरिदिन्छ” । उनले मुस्कुराउदै थपे । यति मात्र हैन उनी सो देउराली अपाङ्गता स्वावलम्बन समूहमा सचिवको रुपमा पनि काम गरिरहेका छन् । यसले उनको क्षमता विकास र सस्थागत कामहरु बारे सिक्ने अवसर पनि जुराइरहेको छ । “सचिव पनि छु समुहमा । समूह भने पनि हामी सबै काम सस्थागत रुपमै गर्ने गर्छौँ । हरेक महिना बैठक बस्छौँ । बैठकमा नयाँ नयाँ योजनाहरु बारे पनि छलफल गर्छौँ र समूहमा कोष खडा गरेका छौँ त्यहाँ मासिक रुपमा पैसा पनि जम्मा गर्छौँ” । उनले भने । यस समूहलाई सस्थागत अवधारणामा लगेर जीवन्त राख्ने लक्ष्य रहेको उनको भनाइ छ । आयआर्जन सगै क्षमता विकास गरिरहेको यस समूहले घिमिरेको जस्तै धेरैअपाङ्गता भएका व्यक्तिहरुको जीवनमा केहिसुखद परिवर्तन ल्याएको छ ।

सेती सुनुवार पनि गोकर्णेश्वर नगरपालिकाको वडा दुई मा गठित मिलिजुली अपाङ्गता स्वावलम्बन समूहका सदस्य हुनुहुन्छ । शरिरको एक भागले पूर्ण काम नगर्ने उहाँका कान्छा छोरा पनि बहिरा अपाङ्गता हुनुहुन्छ । श्रीमानले साथ छोडेको धेरै भईसक्दा पनि सुनुवारले जसोतसो ३ वटा छोराहरु सहित आफ्नो गुजारा खाजा पसल मार्फ चलाईरहनुभएको छ । यसै दौरान व्यापार व्यवसाय थप कम्जोर स्थितिमा पुगेपछि उहाँ यस्तै समूहको खोजिमा हुनुहुन्थ्यो जसले केहि आट केहि साहस केहि आत्मसम्मान केहि योजना र केहि सहयोग पनि जुटाओस । त्यसै क्रममा उहाँ मिलिजुली अपाङ्गता स्वावलम्बन समूहमा जोडिन पुग्नुभयो र उहाँको समस्यामा केहि हदसम्म भए पनि मलमपट्टी लगाउनुभयो । “मेरो घर रामेछाप । म बसेको यहाँ बसेको बिस वर्ष भयो । मैले यो खाजा घर चलाएको ७ वर्ष भयो । घर परिवारमा ३ वटा छोरा छ । म खै दुई वर्ष भयो अपाङ्ग भएको । मेरो छोरा अपाङ्ग छ कान्छो छोरो । मिलीजुली अपाङ्ग समूहमा सदस्य छु र हामीले समूहमा मासिक बचत पनि गर्छौं । अहिले मैले समूहमा रहेर खाजा घरमा केही सामान थप गरेको छु । अहिलेको समयमा व्यापार पनि त्यति छैन । तर पनि यही खाजा पसल चलाएर हल्काफुल्का जीविका चलाइरहेको छु । सुनुवारले भन्नुभयो ।

अपाङ्गता भएका व्यक्तिहरूको आर्थिक सबलीकरण तथा समावेशी रोजगारको लागि यु.एस.एआईडीको सहयोगमा सञ्चालन भईरहेको USAID Inclusive Livelihoods Central कार्यक्रमले काठमाण्डौँको गोकर्णेश्वर नगरपालिका र धादिङको थाक्रे गाउँपालिकामा अपाङ्गता स्वावलम्बन समूहहरु मार्फत उनीहरुलाई आयआर्जनमा जोडिरहेको छ ।

यसै क्रममा धादिङको थाक्रेमा पनि प्रतिनिधिमुलक रुपमा उक्त समूहहरुमा जोडिरहेका केहि अपाङ्गता भएका व्यक्तिहरु मध्ये थाक्रे गाउँपालिका वडा ५ का राम बहादुर तामाङसँग कुरा गर्दा उनीले पनि अपाङ्ग कल्याण संघ धादिङबाट गठन भएको समूहको सदस्य भएका कारण नै सहयोग प्राप्त गरेको बताउनुभयो । “अपाङ्ग कल्याण संघले गरेको सहयोगले मैले बस्तु पालन सुरु गरेको छु । अहिले सानो छ तर भोली पालेर ठुलो भएपछि धेरै फाइदा हुन्छ र यसैबाट घर खर्च चलाउने योजना छ” । उनले भने । राम बहादुर तामाङको घासपात भने आफै गर्न सक्दैनन् तर उनका परिवारले पाडोलाई घासपात ल्याइदिन्छन ।

त्यस्तै यसै वडाका अर्का अपाङ्गता भएका व्यक्ति नारायण कुमार तामाङ पनि यसै समूहका सदस्य हुन् र उनले सानो पसल चलाइरहेका छन् । शारिरिक रुपमा धेरै गार्हो काम गर्न नसक्ने उनलाई पसलमा बसेर सामान बेच्ने काम गर्न भने धेरै गार्हो छैन । कहिलेकाहि दैनिक दुई हजार सम्मको समेत व्यापार गरिरहेका तामाङको मुहारमा स्वावलम्बन समूहले खुसी ल्याएको छ । व्यापारको नाफालेघर खर्च देखि २ वटा छोरालाई पढाउन भ्याइरहेका तामाङले स्वावलम्वन समूह भने पछि धेरै राम्रो भएको बताए ।

यस कार्यक्रम बारे केहि सस्थागत धारणा बुझ्न हामी अपाङ्ग कल्याण संघ धादिङका अध्यक्ष गुणराज खतिवडा कहाँ पुग्यौँ । खतिवडा स्वयम् पनि शारिरिक अपाङ्गता भएका व्यक्ति हुन । आफू जस्तै अन्य अपाङ्गता भएका व्यक्तिहरको हक अधिकारका साथै स्वरोजगारीका लागि अपाङ्ग कल्याण संघ धादिङबाट काम गरिरहेका खतिवडाले आर्थिक रुपमा आत्मनिर्भर नभएसम्म अधिकारहरु पनि प्राप्त गर्न नसकेने उनको बुझाइ छ । यसै क्रममा बुझ्दा खतिवडाले धादिङ जिल्लामा नेपाल अपाङ्ग मानव अधिकर केन्द्र मार्फत अपाङ्ग कल्याण सङ्घले USAID Inclusive Livelihoods Central कार्यक्रम सञ्चालन भई रहेको बताए । यो कार्यक्रम आएपछि अपाङ्गता भएका व्यक्तिहरूको बिचमा जान पाएका खतिवडाले बताए । “यो कार्यक्रम आएपछि अपाङ्गता भएका व्यक्तिहरूको बिचमा जान पाएका छौँ । उनीहरुको बिचमा गएर गाउँपालिका भरिका प्रत्येक वडाका अपाङ्गता स्वावलम्बन समूहहरु बनाएका छौँ” । खतिवडाले भने ।

यो समूहहरु किन बनाउनुभएको? के कसरी काम गरिहरेका छन् भन्ने प्रश्नामा खतिवडाले थपे “यो समूह गठन गर्नुको उद्देश्य के हो भने भोली यो समूह चाहिँ हाम्रो परियोजना छोडेर जाँदा पनि स्थानीय सरकारले यो समूहलाई हेरोस् र उनीहरूलाई भोलिका दिनमा स्यानिय तहबाटै कार्यक्रम तर्जुमा गरेर आय आर्जनमा जोड्न सकियोस भन्ने उद्देश्य हो । हाम्रो सस्थाले अहिले पनि सोहि विषयमा वकालत पैरवी गरिहरेको छ । हामी प्रत्येक महिना समूहहरुसँग बैठक बसेर उहाँहरूको चाहना अनुसार कार्यक्रमहरु छद्यफल गर्छौँ र आयआर्जनका लागि हामीले सक्ने सहयोग गर्दै आएका छौँ । खतिवडाले थपे । यु.एस.एआईडी को सहयोग एवम् डिसेबिलिटी एन्ड डेब्लोपमेण्ट पार्टनर डी.डी.पी युके को समन्वयमा नेपाल अपाङ्ग मानव अधिकार केन्द्रको मुल नेतृत्वमा अपाङ्गता भएका महिलाहरूको महासङ्घ नेपाल, परिलक्षित संस्था, श्रुति र अपाङ्ग कल्याण सङ्घ धादिङको साझेदारीमा सञ्चालन भइरहेको USAID Inclusive Livelihoods Central तिन वर्षे कार्यक्रम हो । रोजगारी स्वरोजगारी तालिम र अन्त्यमा एउटा अपाङ्गता भएका व्यक्तिलाई उसलाई आवश्यक न्युनतम आधारभूत आवश्यकताहरु पूरा गर्ने आयआर्जनमा जोड्नु मुख्य उदेश्य रहेको यस कार्यक्रमले संघिय देखि स्थानिय सरकारहरुलाई पनि अपाङ्गता भएका व्यक्तिहरुलाई आयआर्जन हुने खालका नीति कार्यक्रम तर्जुमा गर्न पनि आग्रह गर्दै आएको छ ।

यस कार्यक्रमलाई गोकर्णेश्वर नगरपालिकाको जनप्रतिनिधिको हिसाबले नजिकबाट नियालिरहेका नगर उपप्रमुख सान्नानी लामाले पनि कार्यक्रमले नगरपालिका भरि रहेका अधिकाशं अपाङ्गता भएका व्यक्तिहरुलाई एकिकृति एवम् संगठित गर्दै आए आर्जनमा जोडिरहेकोमा आफू प्रभावित भएको बताइन् । उपप्रमुख लामाले नगरपालिकाको तर्फबाट पनि ति समूहहरुलाई आगामी दिनमा के कसरी अगाडि बढाउनुपर्छ भन्ने बारे पनि छलफल चलिरहेको र केहि न केहि गरेरै छोड्ने बताइन् ।

“स्थानिय तह भनेकै समुदायमा रहेका पछाडि परेका वर्ग समूदायको लागि राज्य पुग्न सकोस भनेर बनेको हो । अपाङ्गता भएका व्यक्तिहरुको पनि पेट छ परिवार छ उनीहरुलाई पनि लुगा कपडा लाउनुपर्छ अनि उनीहरु आयआर्जनमा जोडिन सकेनन् भने ति कुराहरु कसरी पूरा हुन्छन त? यसर्थ हामी यस सवालमा संवेदनशिल छौँ र काम गर्छौँ । लामाले बताइन् ।

राज्यले भने अपाङ्गता भएका व्यक्तिहरुलाई आयआर्जनमुखी भन्दापनि धया मुखी हेरिरहेको भन्ने कुरा सत्य नभएको अपाङ्गता समूदायको मात्रृ मन्त्रालय महिला बालबालिका तथा जेष्ठ नागरिक मन्त्रालयका उपसचिव जमुना मिश्र बताउनुहुन्छ । “बाहिर देख्दा अपाङ्गता भएका व्यक्तिहरुलाई सामाजिक सुरक्षा भत्ता मात्र दिएर राज्य उम्किन खोज्यो भन्ने बुझाइ छ तर वास्तवमा त्यस्तो हैन । राज्यले अहिले अपाङ्गता भएका व्यक्तिहरुको अधिकार सम्बन्धि ऐन २०७४ र यसको नियमावली २०७७ पारित गरिसकेको छ । यतिमात्र हैन अपाङ्गता भएका व्यक्तिहरको राष्ट्रिय नीति २०८० पनि जारी भइसकेको छ । यि तिनवटै विषयहरुमा स्पष्ट रुपमा अपाङ्गता भएका व्यक्तिहरुको आयआर्जनको विषयलाई सशक्त रुपमा राखिएकोछ । उपसचिव मिश्रले बताइन् ।

यति मात्र हैन उपसचिव मिश्रका अनुसार मन्त्रालयले परानो परिपाटीलाई छोडेर मन्त्रालयकाट प्रदान हुने अनुदानका कार्यक्रमका लागि पनि आयआर्जनमा जोडन सकिने कार्यक्रमहरुलाई प्राथमिकता दिने गरेको छ । उपसचिव मिश्रले सक्क्षम सेन्ट्रल कार्यक्रमलाई नजिकबाट हेरिरहेको र कार्यक्रमले अपाङ्गता भएका व्यक्तिहरुको रोजगारी र स्वरोजगारीको विषयमा महत्वपूर्ण काम गरिरहेको बताइन् ।

सुदूरपश्चिममा पहिलो पटक अपाङ्गता अभियान्तासँग नीति संवाद ।

३० फागुन २०८०, कैलाली । अपाङ्ग आवाज संवाददाता।

प्रदेश सरकार गठनको सात बर्षपछि सुदूरपश्चिम सरकारले पहिलो पटक अपाङ्गता अधिकारकर्मीसँग नीतिगत संवाद गरेको छ । प्रदेश सरकारको आन्तरिक मामिला तथा कानून मन्त्रालयको आयोजना र राष्ट्रिय अपाङ्ग महासंघ नेपाल सुदूरपश्चिमको सहकार्यमा अपाङ्गता भएका व्यक्तिहरुसंग प्रदेशस्तरमा बनेका कानुन सम्वन्धी नीति संवाद कार्यक्रम सम्पन्न भएको हो ।

नेपालको संविधानले नै सबै नागरीकलाई समानता, स्वतन्त्रता र बाँच्न पाउने अधिकार दिएको भएपनि सुदूपश्चिममा रहेका अपाङ्गता भएका व्यक्तिहरु त्यो उपभोगबाट बञ्चित रहेको भन्दै सडक आन्दोलमा उत्रेपछि बाध्य भएर प्रदेश सरकार पहिलो पटक उहाँहरुसँग संवादमा आएको हो । यसअघि प्रदेश सरकारले करिव चार दर्जन भन्दा बढी ऐन कानून बनाएको भएपनि ती कानून बनाउँदा अपाङ्गता भएका व्यक्तिहरुसँग कुनै किसिमको छलफल समन्वय नहुँदा लक्षित वर्गमैत्री नभएको उहाँहरुको आरोप छ । नेपाल अन्तराष्ट्रिय महासन्धी पक्षधर देश भएकाले बाहिरी जगतलाई देखाउन केही अधिकार कागजीरुपमा तयार पारेपनि समाजमा रहेका अपाङ्गता लगायतका लक्षित वर्गलाई उकास्न कुनै ठोस काम नहुने गरेको राष्ट्रिय अपाङ्ग महासंघ नेपाल, सुदूरपश्चिमका अध्यक्ष मानबहादुर साउदले बताए । अपाङ्गता भएका व्यक्तिहरुको शिक्षा स्वास्थ्य, रोजगारी लगायतका अवसरमा कतै लक्षित प्रतिशतले त कतै पहुँचवालाले नै कुम्ल्याउदा बास्तविक र लक्षित वर्ग बञ्चित हुने गरेको उनको गुनासो छ । सरकारको अकरमण्डयता अपाङ्गता भएका व्यक्तिहरु हिड्न उठ्न खोज्दापनि पाइलापच्छिे ठेस लाग्ने गरेको उनको भनाई थियो । अपाङ्गता भएका ब्यक्तिहरुले शिक्षा स्वास्थ्य लगायत आयआर्जन मुलक स्वरोजगार, सार्वजनिक यातायात, बैक तथा बित्तीय संस्थाहरु, सरकारी तथा सार्वजनिक भौतिक संरचनाहरु पहुँचयुक्त सूचना सञ्चार अपाङ्गतामैत्री नहुँदा सकेको केही गरौ भन्दापनि चारैतिर अबरोधै अबरोध रहेको गुनासो गरेका थिए । मन्त्रालयका प्रतिनिधि सुशील बैधले संबैधानिक हक अधिकार र कानून कार्यान्वयन गराउन आफु सधैव तयार रहेको भन्दै आगामी दिनमा स्थानीय प्रशासनसमेतसँग बृहत छलफल गर्ने प्रतिबद्धता गरे । यस्तै कानुनका उपसचिब विश्वदीप बेस्राले प्रदेश सरकारले हालसम्म बनाएका कानूनको अवस्था र आगामी दिनमा सुधार तथा संसोधन गर्न लागेको बारे जानकारी दिएका थिए । उत्तिबेला हतारमा बनेका कानुन संसोधलाई विशेष प्राथमिकतामा राखेर मन्त्रालय अगाडि बढी रहेको उनको भनाई थियो ।

 बिआइए व्हीलचियर रेस सम्पन्न ।

३ चैत्र २०८०, काठमाण्डौँ । नबराज सोती ।

BIA Institute को आयोजना तथा Crystal Castle, eSewa-Nepal First Online Payment Gateway, Shreecase, UTT र Thread garment को प्रायोजनामा बिआइए व्हीलचियर रेस २०४० सम्पन्न भएको छ । नेपालका लागि अमेरिकि राजदुत Dean R. Thompson को प्रमुख आतिथ्यता तथा नेपाली चलचित्र क्षेत्रका महानायक राजेश हमाल र अमेरिकि सरकारका अन्तर्राष्ट्रिय अपाङ्गता अधिकार सम्बन्धी विशेष सल्लाहकार सारा मिंकाराको विशिष्ट आतिथ्यतामा सम्पन्न भएको प्रतियोगितामा सयौँ व्हीलचियर प्रयोगकर्ता व्यक्तिहरुको सहभागिता रहेको थियो । प्रतियोगितामा पुरुषतर्फ रमेश खत्री प्रथम, रामकाजी मिजार दृतिय र प्रेम विक तृतिय भएका थिए भने महिलातर्फ एश्वरी कुमाल प्रथम, यमीझाक्री मगर दृतिय र रजनी राई तृतिय भएका थिए । विजेतालाई प्रमुख आतिथ्यता राजदुत Thompson, विशेष अतिथि महानायक राजेश हमाल र अन्तर्राष्ट्रिय अपाङ्गता अधिकार सम्बन्धी विशेष सल्लाहकार मिंकारा र BIA Institute का सस्थापक अध्यक्ष छोयाल रिनपोचेले पुरस्कार सहित सम्मान गर्नुभएको थियो । प्रतियोगितामा प्रथम हुनेलाई नगद २५ हजार, दृतिय हुनेलाई १५ हजार र तृतिय हुनेलाई १० हजार पुरस्कार राशी रहेको आयोजक सस्थाका कार्यकारी निर्देशक गोकर्ण ढुङ्गानाले जानकारी दिनुभएको छ । विभिन्न नृत्य, गायन कृयाकलप समेत भएको यस कार्यक्रममा प्रमुख अतिथि, विशेष अतिथि लगायत अन्य अतिथिहरुले सहभागी व्हीलचियर प्रयोगकर्ता व्यक्तिहरुसँग नाचगान गरी भव्यताका साथ मनाएका थिए । त्यसै गरी उक्त रेसको अवसरमा व्हीलचियर प्रयोगकर्ता व्यक्तिहरु आशिस भुझेल र दिवस परियारले व्हीलचियरमै बसेर काठमाण्डौँ देखि पोखराको करिब ९ दिने यात्रालाई समेत प्रमुख अतिथि, विशेष अतिथि लगायत अन्य अतिथिहरुले औपचारिक रुपमा बिदाइ गरेका थिए । दिगो विकासको लक्ष्य अपाङ्गतामैत्री भविष्य नारा बोकेर यात्रा तय गरेका व्हीलचियर प्रयोगकर्ता व्यक्तिहरु भुझेल र परियारले अपाङ्गतामैत्री संरचनामा जोड दिन राज्यलाई ध्यानाकर्षण स्वरुप उक्त व्हीलचियर यात्रा तय गरेको बताउनुभयो ।

मुसिकोटमा अपाङ्गता भएका व्यक्तिको स्याहारसुसार गर्नेलाई पनि मासिक एक हजार भत्ता ।

८ चैत्र २०८०, गुल्मी । अपाङ्ग आवाज संवाददाता ।

गुल्मीको मुसिकोट नगरपालिकाले अपाङ्गता भएका व्यक्तिको स्याहार सुसार गर्ने संरक्षकलाई मासिक एक हजार रुपैयाँ भत्ता दिने भएको छ । नगर कार्यपालिकाको बैठकले हालै एक कार्यविधि पारित गरेर आफ्नो स्याहार आफैं गर्न नसक्ने अपाङ्गता भएका व्यक्तिको संरक्षकलाई मासिक भत्ता दिने निर्णय गरेको हो । आफैं खानपिन गर्न नसक्ने, शौचालय जान नसक्ने र व्यक्तिगत सरसफाइ गर्न नसक्ने अपांगता भएका व्यक्तिका संरक्षकलाई भत्ता दिइने नगरप्रमुख जीवन खरेलले बताए । अपांगता भएका व्यक्तिको सम्मानपूर्वक बाँच्न पाउने अधिकारको सम्मान गर्दै यस्तो निर्णण गरिएको उनको भनाइ छ । मुसिकोट नगरपालिकाभित्र (क) वर्गका ९५, (ख) वर्गका १८७, (ग) वर्गका ९३ र (घ) वर्गका ६९ जना अपांगता भएका व्यक्ति छन् । नगरपालिकाले हाल क वर्गका ९५ जनामध्ये अति अशक्तलाई मासिक एक हजार रुपैयाँ भत्ता दिँदै आएको छ ।

अपाङ्गता खेलकुदका सवालमा युवा तथा खेलकुद मन्त्रीलाई ध्यानाकर्षण ।

८ चैत्र २०८०, काठमाण्डौँ । नबराज सोती ।

 नेपाल स्पाइनल कर्ड इन्जरी खेलकुद संघले एबिलिज फाउण्डेशनको सहयोगमा अपाङ्गता भएका व्यक्तिहरुको खेलकुदका अधिकारहरु सुनिश्चित गर्नका लागि युवा तथा खेलकुद मन्त्री विराजभक्त श्रेष्ठलाई विभिन्न मागहरु राखी ज्ञापन पत्र पेश गरेको छ । एबिलिज फाउण्डेशनका नेपाल संयोजक डा. विरेन्द्रराज पोखरेल, खेलकुद संघका अध्यक्ष देवी आचार्य, महासचिव दिलिप सापकोटा, नेपाल पारा ओलम्पिक कमिटीका अध्यक्ष दिपक कोइराला लगायतका प्रतिनिधिले खेलकुदमन्त्री श्रेष्ठलाई मन्त्रालयमै भेटि दुईवटा पाराहरुको विवाद मिलाउने देखि अपाङ्गता खेलकुदलाई पर्याप्त बजेट उपलब्ध गराउनुपर्ने, खेलकुद मैदानहरु देखि खेलकुदसँग सम्बन्धित निकायहरु अपाङ्गतामैत्री बनाउन पहल गर्नुपर्ने लगायतका मागहरु राखी ज्ञापनपत्र बुझाएका हुन् ।

एबिलिज फाउण्डेशनका नेपाल संयोजक डा. विरेन्द्रराज पोखरेलले अपाङ्गता भएका व्यक्तिहरुको अधिकार सम्बन्धि अन्तर्राष्ट्रिय महासन्धि सिआरपिडिको धारा ३० ले व्यवस्था गरेको अपाङ्गता खेलकुदको विकासका सवालमा पक्ष राष्ट्रलेकाम गर्नुपर्ने विषयको कार्यान्वयनका लागि मन्त्रालयले कार्य गर्नुपर्ने आवश्यकता रहेको बताउनुभएको थियो ।

त्यस्तै नेपाल पारा ओलम्पिक कमिटीका अध्यक्ष दिपक कोइरालाले पारा भन्ने बित्तिकै अपाङ्गतासँग सम्बन्धित विषय भएकाले यसको नेतृत्वमा स्वयम् अपाङ्गता भएका व्यक्तिहरु नै हुनुपर्ने तर नेपालमा भने त्यसो नभई अपाङ्गता खेलकुदलाई पछाडि पार्ने उदेश्यले विभिन्न विवादहरु सिर्जना गरी अर्को कमिटी निर्माण भएको हुदाँ मन्त्रालयले यस सवालमा गम्भिर भएर अपाङ्गताको मर्म र भावना अनुरुप विवाद सुल्झाउन काम गरिदिनहुन मन्त्री श्रेष्ठलाई आग्रह गर्नुभएको थियो ।

जवाफमा ज्ञापनपत्र बुझ्नुहुँदै मन्त्री श्रेष्ठले अब अन्तिमपटक दुई पारा कमिटीका पधादिकारीहरु बसेर आपसी सम्झदारीमा विवाद सुल्झाउन तिर लाग्न आग्रह गर्नुभयो । “पाराको विवाद बारे फेरि एकपटक यहाँहरु दुबै पक्षका सरोकारवाला संवाद गरेर अघि बढ्नुहोस् त्यसो गर्दा पनि भएन भने मलाई कानुनले दिएको अधिकारका आधारमा निर्णय लिनेछु” मन्त्री श्रेष्ठले बताउनुभयो ।

त्यसैगरी मन्त्री श्रेष्ठले अपाङ्गता भएका व्यक्तिहरुको खेलकुद विकासका लागि पर्याप्त बजेटको यकिन तथ्याङ ल्याउन आग्रह गर्नुहुदैँ कुनै पनि अपाङ्गता वा साङ्ग खेलाडीले आर्थिक अभावका कारण खेलकुदका गतिबिधिबाट वन्चित हुने अवस्थाको अन्त्यका लागि म लागिरहेको छु । अन्य मागहरुमा पनि आवश्यक छलफल गरेर सम्बोधन गर्ने मन्त्री श्रेष्ठले बताउनुभयो ।

"रूढीबादी सोचको अन्त्य" विषयक कार्यशाला गोष्ठि ।

९ चैत्र २०८०, काठमाण्डौँ । नबराज सोती ।

 बौद्दिक अपाङ्गताका अभिभावक महासंघ नेपालको आयोजनामा "रूढीबादी सोचको अन्त्य" विषयक कार्यशाला गोष्ठि राजधानीमा सम्पन्न भएको छ । २१ औँ अन्तर्राष्ट्रिय डाउनसिन्ड्रम दिवसको अवसरमा आयोजित कार्यक्रममा राष्ट्रिय समावेशी आयोगका सदस्य हरिदत्त जोशी, राष्ट्रिय मानव अधिकार आयोगकका अधिकृत कल्पना नेपाल आचार्य लगायतका सरकारी सरोकालवाला निकायका प्रतिनिधिहरुको आतिथ्यता तथा बौद्दिक अपाङ्गताका अभिभावक महासंघ नेपालका अध्यक्ष राजु बस्नेतको अध्यक्षतामा उक्त कार्यक्रम सम्पन्न भएको थियो । गोष्ठिमा बौद्धिक अपाङ्गतासँग जोडिएका रूढीबादी सोचहरू बारे गहन छलफल भएको थियो ।

 अपाङ्गता भएका व्यक्तिहरुको खण्डिकृत तथ्याङ्क प्रतिवेदन सार्वजनिक ।

९ चैत्र २०८०, काठमाण्डौँ । नबराज सोती ।

राष्ट्रिय अपाङ्ग महासंघ नेपालले संयुक्त राष्ट्रसंघीय विकास कार्यक्रम (UNDP) नेपालको सहयोग र राष्ट्रिय तथ्याङ्क कार्यालयसँगको सहकार्यमा पहिलो पटक अपाङ्गता भएका व्यक्तिहरुको खण्डिकृत तथ्याङ्क सहितको प्रतिवेदन “अपाङ्गता भएका व्यक्तिहरुको तथ्याङ्किय प्रतिवेदन” नामक पुस्तकको काठमाण्डौंमा एक कार्यक्रमको आयोजना गरी सार्वजनिक गरिएको छ । राष्ट्रिय तथ्याङ्क कार्यालयका जनसंख्या शाखा निर्देशक ढुण्डिराज लामिछाने, राष्ट्रिय अपाङ्ग महासंघ नेपालका संघीय अध्यक्ष देविदत्त आचार्य, संयुक्त राष्ट्रसंघीय विकास कार्यक्रम (UNDP) निती सल्लाहकार विन्दा मगर, अपाङ्गता अधिकारकर्मी तथा राष्ट्रिय अपाङ्ग महासंघ नेपालका सल्लाहकार डा. विरेन्द्रराज पोखरेलका साथै राष्ट्रिय अपाङ्ग महासंघ नेपालका निवर्तमान एंव पुर्व अध्यक्ष सहित अन्य अपाङ्गता अधिकारकर्मी सञ्चारकर्मी तथा कर्मचारीहरुको उपस्थितिमा सो कार्यक्रम सम्पन्न भएको छ । कार्यक्रममा संयुक्त राष्ट्रसंघीय विकास कार्यक्रम (UNDP) का निती सल्लाहकार विन्दा मगरले राज्यका हरेक निकायमा वकालत र पैरवी गर्दा तथ्याङ्कको महत्व हुने र सरकारले पनि तथ्याङ्कमा आधारित रहेर आफ्नो योजना तर्जुमा गर्नुपर्ने कारणले गर्दा नेपालमा अपाङ्गता भएका व्यक्तिहरुको वास्तविक तथ्याङ्क के कति रहेछ भन्ने कुरा सार्वजनिक गर्नका लागि यूएनडीपीले महासंघसँग तथ्याङ्कको तयारी र प्रकाशनमा सहकार्य गरेको कुरा बताउनुभयो साथै यस कार्यबाट अपाङ्गता भएका व्यक्तिहरुको तथ्याङ्क प्रति रुची राख्ने सबैजना लाभान्वित हुने युएनडीपीले विश्वास राखेको कुरा व्यक्त गर्नुभयो । अपाङ्गता अधिकारकर्मी तथा राष्ट्रिय अपाङ्ग महासंघ नेपालका सल्लाहकार डा. विरेन्द्रराज पोखरेलले यस पुस्तकमा अपाङ्गता भएका व्यक्तिहरुको विविध पक्ष जस्तै आर्थिक सामाजिक शैक्षिक क्षेत्रबारे विस्तृत विवरण रहेकोले र सो तथ्याङ्कको प्रयोग अपाङ्गता भएका व्यक्तिहरुका संघ संस्थाले कसरी प्रयोग गर्न सक्छन् भन्ने बारेमा प्रस्तुतिकरण गर्दै यसले आगामी दिनमा पार्ने सकारात्मक प्रभावको बारेमा समेत जानकारी दिनुभएको थियो ।

कार्यक्रममा सहभागी अपाङ्गता अधिकारकर्मिहरुले राष्ट्रिय अपाङ्ग महासंघ नेपालले इतिहासमै पहिलो पटक यस्तो खालको खण्डिकृत तथ्याङ्क सार्वजनिक गरेकोमा धन्यवाद् व्यक्त गर्दै यस प्रकारको तथ्याङ्क संघीय तह हुदैं प्रदेश र स्थानिय तह सम्म पुग्नुपर्ने विचार व्यक्त गरेका थिए । साथै उनीहरुले यो तथ्याङ्क सहि समयमा सार्वजनिक भएकोले गर्दा अब आफुहरु सोहि तथ्याङ्कलाई आधार मानी सरकारसँग आगामी आव २०८१/०८२ को वार्षिक निति तथा कार्यक्रममा अपाङ्गताका सवालहरु समेट्न पैरवी गर्ने कुरा बताए । कार्यक्रममा बोल्दै महासंघका संघीय अध्यक्ष देविदत्त आचार्यले राष्ट्रिय अपाङ्ग महासंघले निकै पहिले देखि देखिरहेको सपना आज आएर साकार भएकोमा यस कार्यमा सहयोग गर्नुहुने सबै साझेदार निकाय र अपाङ्गता भएका व्यक्तिहरुका संघ संस्थाका प्रतिनिधिहरु प्रति कृतज्ञता व्यक्त गर्नुभएको थियो । साथै उहाँले यस पुस्तकलाई छिट्टै नै पहुँचयुक्त ढाँचामा तयार गरी सबैको पहुँचमा पुर्याइने प्रतिबद्धता जाहेर गर्नुभयो । सार्वजनिक गरिएको यो प्रतिवेदन अनुसार नेपालको कुल जनसंख्या २ करोड ९१ लाख ६४ हजार ५ सय ७८ मध्ये ६ लाख ४७ हजार ७ सय ४४ जना अपाङ्गता भएका व्यक्ति छन् । यो कुल जनसंख्याको २.२ प्रतिशत हो । यो संख्यालाई यस अघि के कस्तो प्रकारको अपाङ्गता भएका व्यक्ति हुन् भनेर यकिन गरिएको थिएन । तर यसपटक उनीहरूको आवासको स्थिति, सम्पतीमा स्वामित्व, अपाङ्गताको प्रकार,उमेर अनुसार अपाङ्गताको जनसंख्या, परिवार मुली, वैवाहिक स्थिति, साक्षरता दर, बसाइँसराइ लगायतका विभिन्न तथ्याङ्कहरूलाई अलग अलग प्रस्तुत गरेर अपाङ्गताको तथ्यांकीय तस्विर प्रष्तुत गरिएको छ । कुल जनसंख्यामा अपाङ्गतामा भएका २.२ प्रतिशत भए पनि पुरुषहरू २.५ र महिला २.० प्रतिशत रहेका छन् । जनगणनाको प्रतिवेदन अनुसार कुल परिवार मध्ये ३.१ प्रतिशत अर्थात् २ लाख ५ हजार ५ सय ५५ वटा घरपरिवार मुली अपाङ्गता भएका व्यक्तिहरू छन् । अपाङ्गता भएका व्यक्तिको साक्षरता दर भने ५०.१ प्रतिशत मात्र रहेको छ ।

अपाङ्गताले छेकेन मेहेनती बन्न ।

१० चैत्र २०८०, रोल्पा । कान्तिपुरबाट साभार ।

लिबाङका ४२ वर्षीय भक्तिराम रिजाल ६ कक्षा पढ्दा रुखबाट खसेर खुट्टामा समस्या भयो । एउटा खुट्टा बांगो हुँदा सजिलो गरी हिँड्न सक्दैनन् । त्यसैबेलादेखि उनले अपाङ्गता भोगिरहेका उनी दैनिक मेहनत गरेर आम्दानी गर्ने कुरामा कसैभन्दा कम छैनन् । अपाङ्गता हुँदा एकातिर अथाह सास्ती भोगेका छन् भने अर्कातिर आफन्तबाट नै छिछि र दूरदूरको व्यवहार समेत पाउनुपर्‍यो । तै पनि हिम्मत नहारेर दैनिक मेहनत गर्दै आएका छन् । पर्याप्त आम्दानी गरेर अरुलाई समेत सहयोग गर्न पछि नपर्ने उनी एक कुशल अभिभावक पनि बनेका छन् । १२ कक्षा उत्तीर्ण उनकी छोरी ममता हाल नेपाली सेनाको त्रिभुवन आर्मी क्लबमा खेलाडी बनेर जोडिएकी छन् । तेक्वान्दोकी खेलाडी उनले नेपालको प्रतिनिधित्व गर्दै भारतमा आयोजित खेल समेत भाग लिइन् । छोरा मनोज कक्षा-१० मा अध्ययनरत छन् । अपांगलाई हेँला गर्ने हाम्रो समाजमा उनलाई पनि हेँला नै गरियो । कतिसम्म भने, विहे गर्ने क्रममा आफन्तबाट अप्रिय प्रतिक्रिया समेत पाउनु परेको थियो । ‘मैले केटी ल्याइसकेपछि पाल्न सक्दैन भनेर फिर्ता गर्न खोजेको समेत सुन्नुपरेको थियो,’ उनी स्मरण गर्छन्, ‘मैले भने मेरी प्यारीलाई म पाल्न सक्छु, हामी दुवै पालिने हो भनेर आश्वस्त पारिसकेको थिएँ ।’

विहेपछि साथ दिँदै आएकी श्रीमती कमला पनि खुशी छन् । कडा मेहनत गरेर व्यवसाय संचालन गर्दा उनले पछि फर्केर हेर्नु परेको छैन । अपांगता बीच उनले सदरमुकामबासीका घरघरमा दैनिक तरकारी पुर्‍याउँछन् । बिहानै होस् वा बेलुकी अबेरसम्म, उनी ठेलामा तरकारी र फलफूल राखेर सबैका घर–घर पुग्छन् ।

दुई दशकदेखि उनले तरकारी र फलफूलको व्यापार गर्दै आएका छन् । आफूजस्तै अपांग, असहाय, बालबालिका र बृद्ध–बृद्धालाई निःशुल्क रुपमा तरकारी र फलफूल बाँड्दै पनि आएका छन् । कक्षा ६ मा पढ्दै गरेका बेला रुखबाट रुखबाट खसेका उनको खुट्टामा गम्भीर चोट लाग्यो । एउटा खुट्टा नचल्ने भयो । पछि उपचार गरेर केही मात्रामा चल्ने त भयो तर अपांग बन्नुपर्‍यो । रुखबाट खसेर अपांग बनेपछि भने उनीमाथि विद्यालय छोड्नुपर्ने अवस्था आइपर्‍यो । सानैमा बुबालाई गुमाएका उनलाई अपांग जीवनसँगै विद्यालय छोडेर घर व्यवहार चलाउनका लागि आमालाई साथ दिनुको विकल्प थिएन । उनले विद्यालय पुगेर पढ्नु भन्दा जीवन भोग्नुलाई रोजे । ३ दिदी र १ बहिनीका एक्ला उनलाई दिदीहरुले असाध्यै माया गर्छन् ।

भक्तिरामको पसल विगत २ दशकदेखि टुडिखेलको कुनामा छ । बाहिरबाट ल्याउने तरकारी र फलफूलको उनी थोक व्यापारी हुन् । पसलमा श्रीमती कमलाले सघाएका बेला ठेलामा फलफूल र तरकारी राखेर उनी बजारमा डुल्छन् । उनी आफैलाई लाग्छ–मेहनत गरेमा सफलता पाउन सकिने रहेछ । भक्तिरामले प्राप्त गरेका सफलता साँच्चिकै लोभलाग्दो छ । सुरुमा आफन्तहरु अपांगता भएको देखेर चिन्तित थिए । आमा हेमादेवी भन्छिन्, ‘एउटा छोरो त्यसैमा अपांग भयो । कति धेरै चिन्ता थियो सुरुमा । तर विद्यालय नपढेर पनि बाँच्न सक्ने सिपालु छ ऊ ।’

सुरुमा त आफैप्रति आफ्नै विश्वास गर्न नसकेको अवस्था भक्तिराम सम्झन्छन् । ‘मानिसहरुले मलाई जे सुकै भनून्’, उनी भन्छन्, ‘म अपांग छु भन्ने थाहा पाएदेखि नै कडा मेहनत गर्न थालेँ । कडा मेहेनत गरेरै प्रगति गरेको हुँ ।’ मेहनत गरेरै उनले समाजको आँखै अघिल्तिर सफलता पनि देखाइदिए । उनको मेहनतको कमाइबाट नै बजारमा दुई वटा पक्की घर बनाए ।

छोराछोरीलाई पढाउन सके र आफू पनि उच्च आत्मबलका साथ बाँच्न सके । यसरी सफलता पाउनेको सबै कारण मेहनत नै हो । उनमा बेलुका अलि अबेरसम्म र बिहानको आकाश खुल्नुअघि नै आफ्नो काममा लागिरहने बानी छ । ठेलामा तरकारी धकेलेर उनी घर आँगनमै पुग्दा उपभोक्ता उनकै प्रतीक्षा गरेर बसेका हुन्छन् । उनका नियमित ग्राहक लिबाङस्थित अधिवक्ता दामोदरप्रसाद सुवेदी प्रतिक्रिया दिन्छन्, ‘उनी मेहनतका बेजोड व्यक्ति हुन्, जसले अपांगतालाई जितेर समाजमा सफलता पाएका छन् । उनीबाट हाम्रो समाजले मेहनत गर्न सिक्नुपर्छ ।’ त्यस्तै लिबाङका स्वास्थ्यकर्मी एवं सामाजिक अगुवा केबी डाँगीको धारणामा भक्तिराम एक अविराम युवा हुन्, जसले समाजमा मेहनतको प्रतिफल पाउन सकिन्छ भन्ने उदाहरण आँखै अघि सबैलाई देखाउन सफल भएका छन् । त्यसो त भक्तिरामले यो अवस्थासम्म आइपुग्न निकै उचारचढाव व्यहोरेका छन् । भक्तिराम ती क्षणलाई फेहरिस्त बताउन सक्छन् । अपांगता भए पनि उनीमाथि सबैको हेर्ने दृष्टिकोण फेरिएको छ । उनीबारे चिन्नेहरु भन्छन्–काम गर्नु भक्तिराम जसरी र प्रगति गर्नु पनि भक्तिराम जसरी । दुःखमा परेकालाई सहयोग गर्ने क्रममा कोरोना कहरका बेला कैयौंलाई तरकारी सित्तैमा बाँडे । फलफूलको पनि व्यापार भएकाले आफू छेउ आइपुग्ने बालबालिका र बृद्धबृद्धालाई सौगात स्वरुप फलफूल प्रदान गर्छन् । बृछबृद्धालाई सम्मानपूर्वक प्रेम गर्नु उनको स्वभाव हो । अपांगता भएपछि सुरुमा तौल नाप्ने मेसिन बोकेर सडक छेउमा उभिने गरेका उनी कडा मेहनतबाटै प्रगति गर्न सफल भएका हुन् । तरकारी व्यापारका साथै उनी आध्यात्मिक क्षेत्रका पुस्तक पढ्न रुचाउँछन् । मौका निकालेर धार्मिक पुस्तक पढ्ने बानी छ । कैयौंपटक दोहोर्‍याएर उनले महाभारत, गीता, श्रीमद्भागवत, वेद, पुराण लगायतका पुस्तक पढ्न भ्याएका छन् । बाल्यावस्थामा पढ्न नपाए पनि स्वअध्ययन गर्न उनले छाडेका छैनन् । उनले हालसम्म ५ दर्जन जति कविता सिर्जना गरेका छन् । आफूले लेखेका सिर्जना उनी जुनसुकै बेलामा पनि कन्ठस्थ सुनाउँछन् । केही सिर्जना स्थानीय पत्रपत्रिका र रेडियोमा प्रकाशित र प्रशारित भइरहन्छन् । सिर्जनाले ज्ञान, सन्देश र चेतना दिने उनको बुझाइ छ ।

 सरकार र आन्दोलनरत अपाङ्गता व्यक्ति भण्डारीबिच सहमती ।

१४ चैत्र २०८०, सिंहदरबार । नबराज सोती ।

अपाङ्गता भएको व्यक्तिका लागि सहयोगी सेवा सम्बन्धमा नेपाल सरकार, महिला, बालबालिका तथा ज्येष्ठ नागरिक मन्त्रालय र आन्दोलनरत व्यक्ति दिपक भण्डारी बिच सहमती भएको छ ।

सहमतीमा अपाङ्गता भएका व्यक्तिहरुको अधिकार सम्बन्धि नियमावली २०७७ को नियम ९ को व्यवस्था बमोजिमको सामुदायिक सहायता सेवा तथा व्यक्तिगत सहयोगी सेवा सम्बन्धि व्यवस्थालाई उपयुक्त र दिगो ढाँचामा चरणबद्द रुपमा स्थानिय सरकारसँग अन्तरतह सहकार्यमा कार्यान्वयन गर्नका लागि आवश्यक कार्यक्रम र मापदण्डको मस्यौदा प्रतिवेदन दुई हप्ताभित्र तयार गरी पेश गर्न महिला, बालबालिका तथा ज्येष्ठ नागरिक मन्त्रालय सहसचिव रामकृष्ण लामिछानेको संयोजक्तवमा ५ सदस्यीय समिति गठन गर्ने कुरामा सहमती भएको हो ।

उक्त समितिमा राष्ट्रिय अपाङ्ग महासंघ नेपालका वरिष्ठ उपाध्यक्ष राम कार्की र आन्दोलनरत दिपक भणडारी साथै आमन्त्रित सदस्यमा श्रवणदृष्टिबिहिन अपाङ्गताको तर्फबाट लाक्पा नोरु शेर्पा र बौद्दिक अपाङ्गताको तर्फबाट सिर्जना केसी सदस्यको रुपमा रहेका छन् ।

त्यसैगरी उक्त सहमतीमा आगामी आर्थिक वर्षबाट स्थानिय तहको सिफारिसमा प्राथमिकरण गरी पहिलो चरणमा ११ जनालाई अपाङ्गता भएका व्यक्तिहरुको अधिकार सम्बन्धि नियमावली २०७७ को नियम ९ अनुसारको सामुदायिक सहायता सेवा उपलब्ध गराउने सम्झौता समेत भएको हो ।

दृष्टिविहीन महिलाहरूका लागि तीन दिवसीय व्यवसायिक विकास सम्बन्धी क्षमता अभिवृद्धि तालिम प्रदान ।

१४ चैत्र २०८०, काठमाण्डौँ । तारानिधि प्याकुरेल ।

नेत्रहीन महिला संघले काठमाडौं महानगरपालिकाको आर्थिक सहयोगमा दृष्टिविहीन महिलाहरूका लागि तीन दिवसीय व्यवसायिक विकास सम्बन्धी क्षमता अभिवृद्धि तालिम प्रदान गरेको छ । अपाङ्गता भएका महिलाहरुलाई आर्थिक रुपमा सबल र आत्मनिर्भर हुन मद्दत पुग्ने उदेश्यले दिएको उक्त तालिममा दर्जनौ दृष्टिबिहिन महिलाहरुको सहभागिता रहेको थियो ।

दृष्टिविहीनहरूका लागि तीन दिवसीय व्यवसायिक विकास सम्बन्धी क्षमता अभिवृद्धि तालिम प्रदान ।

१६ चैत्र २०८०, धादिङ । तारानिधि प्याकुरेल ।

बागमती प्रदेश सामाजिक विकास मन्त्रालयको आर्थिक सहयोग तथा धादिङ नेत्रहीन संघको आयोजनामा धादिङ जिल्ला भित्र रहेका सबै प्रकारका अपाङ्गता भएका व्यक्तिहरूको लागि एक दिने सचेतनामूलक कार्यक्रम धादिङ जिल्लाको निलकण्ठ नगरपालिका वडा नम्बर ३ मा सम्पन्न भएको छ । कार्यक्रममा नीलकण्ठ नगरपालिकाका उपप्रमुख दीपक विश्वकर्माको प्रमुख अतिथ्यता रहेको थियो भने ६५ जना अपाङ्गता भएका व्यक्तिहरुको सहभागीता रहेको थियो ।

७ औँ राष्ट्रिय पहुँचयुक्त पर्यटन दिवस भव्यताका साथ मनाइयो ।

१७ चैत्र २०८०, भक्तपुर । नबराज सोती ।

राष्ट्रिय पर्यटक बोर्ड, स्पाइनल इन्जुरी संघ नेपाल, International Development Institute र Four Seasons Hotels & Resorts सस्थाहरुको संयुक्त आयोजनामा ७ औँ राष्ट्रिय पहुँचयुक्त पर्यटन दिवस भव्यताका साथ मनाइएको छ ।

भक्तपुर दरबार स्क्वाइर क्षेत्रमा भ्रमण सहित पहुँचयुक्ततामा जोड दिन आयोजित कार्यक्रम दि नानी होटल भक्तपुरमा एक समारोहका विच सम्पन्न भएको थियो ।

कार्यक्रममा राष्ट्रिय पर्यटक बोर्डका प्रतिनिधि सुमन घिमिरेले पर्यटन प्रवर्धनको सवालमा पहुँचयुक्तताको सवाललाई प्राथमिकता दिएर काम गरिरहेको दाबी गर्नुभएको थियो । घिमिरेले पोखरा, काभ्रेको साँगा लगायतका क्षेत्रमा अपाङ्गतामैत्री रुपमा प्रर्यटकिय क्षेत्रहरु बनाएको बताउनुभयो ।

त्यस्तै वरिष्ठ पत्रकार एवम् स्पाइनल इन्जुरी संघ नेपालका सस्थापक अध्यक्ष कनकमणि दिक्षितले धेरै हदसम्म भक्तपुर दरबार स्क्वाइर पहुँचयुक्त पर्यटकिय क्षेत्र भएको बताउनुहुँदै अन्य क्षेत्रहरु पनि हरेक व्यक्तिका लागि पहुँचयुक्त हुनुपर्ने बताउनुभयो ।

कार्यक्रममा पहुँचयुक्त प्रर्यटकीय विषयको अवसर र दिगोपन बारे प्यानल छलफल समेत भएको थियो ।

उक्त छलफलमा अपाङ्गता भएकी व्यक्ति श्रीति श्रेष्ठले पहुँचयुक्तताको विषयलाई अपाङ्गतासँग मात्रै जोडर राज्य पन्छिन खोजिरहेको बताउनुभयो । त्यस्तै अर्का दृष्टिबिहिन अपाङ्गता भएका व्यक्ति सुसिल अधिकारीले पहुँचयुक्ताको विषयमा अपाङ्गता भएकाव्यक्तिहरुले निकै सास्ती भोगिरहनु परेको बताउनुभयो ।

“पर्यटकीय क्षेत्रहरुको कुरा त छदै छ हामीलाई त सडकमा समेत सुरक्षित महसुस गरेर हिड्न सक्ने अवस्था छैन”। अधिकारीले बताउनुभयो । अर्का वक्ता तथा Four Seasons Hotels & Resorts का निर्देशक पकंज प्रधानङ्गले पहुँचयुक्त पर्यटन विकासका लागि होटेल रेष्टुरेन्टहरु पनि पहुँचयुक्त बनाउनुपर्ने भएकाले Four Seasons ले यस नीतिलाई आत्मसाथगरिरहेको साथै नेपालको सन्दर्भमा पहुँचयुक्त पर्यटनको सवाल अगाडि बढाएको बताउनुभयो ।

उक्त प्यानल छलफललाई International Development Institute का कार्यक्रम प्रमुख निर्पा देवकोटाले सहजीकरण गर्नुभएको थियो ।

 स्याङ्जाको फेदीखोलामा अपाङ्गता विषयमा अन्तरक्रिया ।

१७ चैत्र २०८०, स्याङ्जा । अपाङ्ग आवाज संवाददाता ।

फेदीखोला हातेमालो अपाङ्गता संरक्षण सञ्जाल र फेदीखोला गाउँपालिकाको आयोजनामा फेदीखोला गाउँपालिका २ नं. वडा स्तरीय मागमा आधारित अपाङ्गता भएका व्यक्तिहरूको सवालमा अन्तरक्रिया कार्यक्रम सम्पन्न भएको छ ।

सञ्जालका २ नं. वडा समन्वय समितिका कार्यवाहक अध्यक्ष लक्ष्मी गौतमको अध्यक्षता तथा २ नं वडाका अध्यक्ष अबिलास गुरुङको प्रमुख आतिथ्यतामा सम्पन्न भएको कार्यक्रममा २ नं. वडाका निवर्तमान अध्यक्ष हिमालयजंग बानियाँ, फेदीखोला प्रहरी चौकी प्रमुख अमृत भुजेल, कार्यपालिका सदस्य काले सार्की र वडा सदस्य कलावती बस्नेतको उपस्थिति रहेको थियो । उक्त कार्यक्रममा सञ्जालका अध्यक्ष रेशम रानाभाटले फेदीखोला हातेमालो अपाङ्गता संरक्षण सञ्जालको महत्व र पालिकासँगको अपेक्षा र सहकार्यका बारेमा आफ्नो धारणा राख्नुभएको थियो । कार्यक्रममा प्रमुख अतिथि समेत रहनुभएका वडा नम्बर २ का वडा अध्यक्षले आफ्नो लागि आफ्नै सक्रियता रहे मात्र लक्षित वर्गका कार्यक्रम र अभियानहरु सफल हुने भएकोले गाउँपालिकाले चाहेको समाजवाद प्राप्त गर्न भौतिक, शैक्षिक, आर्थिक, सामाजिक तथा सांस्कृतिक क्षेत्रको विकास गर्नुपर्ने आवश्यकता रहे जस्तै लक्षित वर्गको समेत उत्थान र संरक्षण गर्नु अपरिहार्य रहेको बताउनु भयो ।

अपाङ्गता भएका व्यक्तिहरुलाई आर्थिक उपार्जनसँग जोड्ने उद्देश्यले अति विपन्न र भत्ता नपाउने अपाङ्गता रहेका मध्यहरुबाट बाख्रापालन प्रोत्साहन स्वरूप ३ जनालाई छनौट समेत गरिएको थियो ।

 ‘स्वीकार’ अटिजम सन्देशमुलक म्युजिक भिडियो सार्वजानिक ।

२१ चैत्र २०८०, काठमाण्डौँ । नबराज सोती ।

अहिले हाम्रो समाजमा दिनानुदिन वालवालिकाहरुमा अटिजम हुनेको संख्या बढिरहेको छ । अटिजम वालवालिकाको जन्मजात नै एउटा बिशिष्ट अवस्था हो र यो कुनै रोग होइन । सामान्यतः २ देखि ३ वर्षको अन्तरालमा नै वालवालिकालाई अटिजम भएको पहिचान हुन सक्छ खासगरी, अभिभावकलाई । जसमा वालवालिकाले अन्य सामान्य वालवालिका भन्दा फरक व्यवहार देखाउने गर्दछन् र यो कुरा बिशेषतः वावु आमालाई राम्रो संग थाहा हुन्छ । तर दुर्भाग्य हाम्रो समाजमा अभिभावक अर्थात वावु आमाले यसलाई लाज, हिनतावोध र सामाजिक अप्ठेरोपनले समयमै स्वीकार गर्न सक्दैनन् ।

समयमै आफ्नो वालवालिकाको यस्तो अवस्थालाई स्वीकार गर्दा उसको आफ्नो मौलिक क्षमता, विविधता र सीपलाई व्यवहारिक रुपमा वुझाउन र सिकाउन सकियो भने उनीहरुको दैनिक जीवनमा परिवर्तन ल्याउन सकिन्छ । यहि भावनाले तिमी संग आन्विका अभियानका अभियन्ता नरेश प्रधान र स्टुडियो साउण्ड मिल कि संस्थापक गायिका बुनु श्रेष्ठले विगत केहि वर्ष यता गीत संगीतको माध्यमबाट सचेतना फैलाउने काम गर्दै आएका छन् । स्वीकार का गीतकार नरेश प्रधान आफैं मस्तिष्क पक्षाघात बालिकाको अभिभावक समेत हुन् । । आफ्नो सन्तानमा देखिएको उक्त समस्यालाई नजिकबाट भोगेकाले उनले यस क्षेत्रमा विभिन्न तरिकाले कार्य गर्दै आएका छन् । समाजमा जनचेतना फैलाउन यस्तो विषयमा गीत तथा लेखरचनाहरु लेखेर विभिन्न माध्यमहरुमा प्रकाशन र प्रशारण गर्दै आएका छन् ।

अटिजम प्रभावितहरुको अवस्थालाई समयमै स्वीकार गरी राम्रो सामाजिक वातावरण दिनुको साथै उनीहरुमा अन्तरनिहित प्रतिभालाई चिन्दै उनीहरुको विकासमा टेवा पुरयाउने हेतु विश्व अटिजम सचेतना दिवस, २०२४ को अवसरमा स्वीकार सन्देशमुलक म्युजिक भिडियो स्टुडियो साउण्ड मिल, काठमाण्डौ र अवानी फाउण्डेशन, काठमाण्डौको संयुक्त आयोजनामा काठमाण्डौ महानगरपालिकाका उपप्रमुख सुनिता डंगोलको प्रमुख आतिथ्यता तथा बरिष्ठ कलाकार श्री मदन कृष्ण श्रेष्ठको सभापतित्वमा विमोचित भएको छ भने अवानी फाउण्डेशन कि संस्थापक अध्यक्ष प्रज्ञा श्रेष्ठ प्रधान तथा मनोविज्ञान कि विद्यार्थी अदिति पौडेलको उपस्थितिमा इमेज एफ.एम. ९७.९ को प्रस्तुति मेची देखि महाकाली सम्म मा उक्त गीतको अडियोको विशेष चर्चा सहित सार्वजानिक गरिएको छ ।

बरिष्ठ समालोचक, निर्देशक, लेखक एवं सञ्चारकर्मी प्रकाश सायमीको विशेष आतिथ्यतामा सम्पन्न उक्त कार्यक्रममा अवानी फाण्डेशन कि संस्थापक अध्यक्ष प्रज्ञा श्रेष्ठ प्रधान, समाजसेवी दिनेश खनाल, राष्ट्रिय अपांग महासंघ कि सचिव सृजना के.सी. लगायतले आफ्नो मन्तव्य राखेका थिए । प्रमुख अतिथि सुनिता डंगोलले काठमाडौ महानगरपालिकाको कार्ययोजनामा अटिजम पनि परेकोले के कसरी अटिजमको क्षेत्रमा काम गर्न सकिन्छ सल्लाह, सुझाव दिन पनि आयोजकलाई आग्रह गरिन् । उनले आगामी वर्ष अझ प्रभावकारी रुपमा यो विषयलाई महानगरको योजना भित्र राख्ने प्रतिवद्धता व्यक्त गरिन् ।

नेपालमा जन्मेदेखि चार वर्ष उमेर समूहका बालबालिकामा २१।९ प्रतिशतमा अटिजमको उच्च जोखिम रहेको तथ्याङ्क छ । विश्वभरि नै अटिजम बालबालिकाको जन्मदर बढ्दो छ । विश्व तथ्याङ्क आकलन गर्दा नेपालमा पनि अटिजम बालबालिका तीन लाखभन्दा बढी भएको अनुमान लगाउन सकिन्छ। यता छिमेकी मुलुक भारतमा अटिजम हुनेको सङ्ख्या आठ करोड रहेको अनुमान छ । अटिजम स्पेक्ट्रम डिसअर्डर ९एएसडी० बारे अनुसन्धान र समर्थन गर्न, देशलाई प्रोत्साहित गर्न अप्रिल २ लाई विश्व अटिजम सचेतना दिवस मनाउन सुरु गरियो । यस वर्षको नारा ‘स्वीकारोक्ति र सशक्तताका साथ अब बाँच्ने मात्र हैन, प्रतिस्पर्धामा नै उत्रने’ भन्ने छ ।

नेपालमा कति जनामा अटिजम छ भन्नेबारे विस्तृत अध्ययन नै भएको छैन। नेपालको जनगणना–२०७८ अनुसार छ लाख ४७ हजार ७४४ जना अर्थात् कुल जनसङ्ख्याको २।२ प्रतिशतमा कुनै न कुनै प्रकारको अपाङ्गता छ । जसमा अटिजम तथा बौद्धिक अपाङ्गताको जनसङ्ख्या ६२ हजार ३७२ छ । विश्व स्वास्थ्य संगठनको सन् २०२३ को तथ्याकं अनुसार विश्वमा हरेक १०० जनामा १ जनामा अटिजमको समस्या हुने गरेको छ ।

उक्त सन्देशमुलक गीत स्वीकार मा पावका शर्माको गीत कन्सेप्ट, हरि लम्सालको संगीत तथा संयोजन, पुष्पन प्रधानको स्वर रहनुको साथै मिक्सिङ मास्टरिङ महेश्वरमान राजभण्डारीले गरेका छन् । उक्त म्युजिक भिडियोमा वाल कलाकार शुभम वर्तौला, ख्याती प्राप्त कलाकारहरु खगेन्द्र लामिछाने र मेनुका प्रधानले अभिनय गर्नुको साथै छायांकन अंशु वस्नेतको छ भने म्युजिक भिडियोको निर्देशन लोकेश वज्राचार्यले गरेका छन् ।

यस गीतले सामाजिक सचेतनामा परिवर्तन ल्याउन ठोस टेवा पुग्नेछ भन्ने विश्वासका साथ यो गीत ल्याइएको यस गीतको परियोजना संयोजक तथा चर्चित गायिका बुनु श्रेष्ठले बताएकी छिन् ।

कोशिमा साङ्केतिक भाषा दोभाषेमा सवालमा मन्त्रालय र महासंघबीच सम्झौता ।

२३ चैत्र २०८०, विराटनगर । अपाङ्ग आवाज संवाददाता ।

राष्ट्रिय बहिरा महासंघ कोशी प्रदेश राष्ट्रिय बहिरा महासंघ कोशी प्रदेश समिति र कोशी प्रदेश सरकार स्वास्थ मन्त्रालय बिराटनगरसंग कोशी प्रदेशका विभिन्न जिल्ला बहिरा संघको सहकार्यमा बहिरा नागरिकहरूलाई निःशुल्क नेपाली साङ्केतिक भाषा दोभाषे सेवा र परामर्श सेवा कार्यक्रम सञ्चालनका लागि मन्त्रालय र महासंघबीच सम्झौता भएको छ । सो कार्यक्रम ल्याउनको लागि मुख्यमन्त्री केदार कार्की, स्वास्थ्य मन्त्री प्रदिप कुमार सुनुवार, स्वास्थ्य मन्त्रालय कोशी प्रदेश बिराटनगर सचिव डा. सुधा देवकोटा लगायतको विशेष भूमिका रहेको राष्ट्रिय बहिरा महासंघ कोशी प्रदेशले जनाएको छ । राष्ट्रिय बहिरा महासंघ कोशी प्रदेशले विभिन्न समयमा कोशी प्रदेशका मुख्यमन्त्री एवम् सरोकारवाला मन्त्रालयका मन्त्री र सचिवहरुलाई यस विषयमा ध्यानाकर्षण पनि गराउदै आएको थियो ।

बुढानीलकण्ठ नगरपालिकामा अटिजम अपाङ्गताका सवालमा छलफल ।

२४ चैत्र २०८०, बुढानीलकण्ठ । नबराज सोती ।

World Autism Awareness day का सन्दर्भमा अटिजम भएका तथा अपाङ्गता भएका व्यक्ति तथा अभिभावकहरुसँग बुढानीलकण्ठ नगरपालिकामा भेटघाट तथा छलफल गरिएको छ । अटिजम भएका व्यक्तिहरुलाई आवश्यक कार्यक्रम तथा नीतिहरु निर्माण तथा भावी योजनाहरुका विषयमा छलफल भएको नगर उपप्रमुख अनिता लामाले बताउनुभएको छ । “पहिलो कार्यका रूपमा नगरपालिका भित्रका अटिजम भएका व्यक्तिहरूको तथ्याङ्क सङ्कलन गर्नका लागि सर्जनिक आव्हान गर्ने, Autism day care बनाउनका लागि प्रारम्भिक अध्ययन, तालिम प्राप्त गर्नुभएका व्यक्तिहरूको एक समूह बनाउने, स्टाफ देखि उक्त केन्द्रका लागि आवश्यक सामानहरूको व्यवस्थापन लगायतको विषयमा छलफल गरेका छौँ” । उपप्रमुख लामाले बताउनुभयो ।

धनगढीमा अपाङ्गता भएका व्यक्तिलाई निःशुल्क सहायक सामग्री ।

२४ चैत्र २०८०, कैलाली । अपाङ्ग आवाज संवाददाता ।

धनगढी उपमहानगरपालिकाले अपाङ्गता भएका व्यक्तिहरूलाई निःशुल्क रुपमा सहायक सामग्री वितरण गर्ने प्रक्रिया अघि बढाएको छ । उपमहानगरपालिकाले गत वर्ष पनि अपाङ्गता भएका व्यक्तिलाई सहायक सामग्री वितरण गरेको थियो । गत वर्ष नगर क्षेत्रका १८९ जनालाई सहायक सामग्री वितरण गरिएको थियो ।

उपमहानगरपालिकाले यसपटक नगर क्षेत्रमा बसोबास गर्ने अपाङ्गता भएका व्यक्तिको खोजी गर्न पाँच स्थानमा स्क्रिनिङ शिविर समेत सञ्चालन गरिएको जनाएको छ । नगरको फूलबारी क्षेत्रमा बुधवार स्क्रिनिङ शिविर सञ्चालन गरिएको थियो । उपमहानगरपालिका कार्यालयले आगामी बैशाख १२ गतेभित्र अन्य चार स्थानमा स्क्रिनिङ शिविर सञ्चालन गरिने जानकारी दिएको छ ।

स्क्रिनिङ शिविरमा अपाङ्गताको किसिम र आवश्यक पर्ने सहायक सामग्रीको पहिचान गर्ने तथा नापजाँच गरिन्छ । नापजाँचपछि अपाङ्गता भएका व्यक्तिलाई आवश्यक सहायक सामग्री प्रदान गरिनेछ ।

बुधवार (चैत २१ गते) देखि धनगढी उपमहानगरपालिकाले अपाङ्गता भएका व्यक्तिलाई सहायक सामग्री वितरण गर्ने प्रयोजनका लागि स्क्रिनिङ कार्य अघि बढाएको जनाएको छ । उपमहानगरपालिकाका वडा नम्बर १४, १८ र १९ का लागि फूलबारी स्वास्थ्य चौकीमा अपाङ्गता स्क्रिनिङ शिविर सञ्चालन गरिएको थियो ।

सो स्क्रिनिङ शिविरमा अपाङ्गता भएका ५५ जनाको पहिचान भएको थियो । धनगढी उपमहानगरपालिकाले सर्वाङ्गीण अपाङ्गता विकास समाजसँगको साझेदारीमा स्क्रिनिङ शिविरमा पहिचान भएका व्यक्तिहरूलाई निःशुल्क रुपमा आवश्यक सहायक सामग्री वितरण गर्नेछ । गत वर्ष धनगढी नगरका १८९ जना अपाङ्गता भएका व्यक्तिलाई २०५ किसिमका सहायक सामग्री वितरण गरिएको उपमहानगरपालिका महिला विकास अधिकृत पंकजा जोशीले जानकारी दिइन् । “गत वर्ष १८९ जनालाई ३२ लाख रुपैयाँको लागतमा २०५ किसिमका सहायक सामग्री वितरण गरेका थियौ” उनले भनिन् । आगामी २९ गते उर्मा स्वास्थ्य केन्द्रमा वडा नम्बर १५, १६ र १७ का सेवाग्राहीको स्क्रिनिङ गरिने उपमहानगरपालिकाले जनाएको छ । त्यस्तै, आगामी बैशाख ९ गते वडा नम्बर ९, १० र १२ का सेवाग्राहीका लागि घुइयाँघाट स्वास्थ्य चौकीमा, बैशाख १० गते वडा नम्बर ६, ११ र १३ का लागि घोडसुवा स्वास्थ्य चौकीमा स्क्रिनिङ शिविर सञ्चालन गरिने छ । त्यस्तै, मुख्य बजार क्षेत्रका सेवाग्राहीका लागि बैशाख १२ गते नगरपालिका परिसरमा शिविर सञ्चालन गरिने उनले जानकारी दिइन् ।

महिला विकास अधिकृत जोशीले यस वर्ष स्वीकृत वार्षिक कार्यक्रममा १८ लाख रुपैयाँ बजेट विनियोजन गरिएकोमा सर्वाङ्गीण अपाङ्गता विकास समाजले अपाङ्गता सहायक सामग्री वितरण गर्न ९ लाख रुपैयाँमा टेन्डर पाएको छ । उनले भनिन्– यस वर्ष शारीरिक अपाङ्गता भएका व्यक्तिहरूलाई ह्विलचेयर, बैसाखी, चस्मा तथा कान नसुन्ने व्यक्तिलाई आवश्यक सहायक सामग्री प्रदान गरिने छ । उनले विनियोजित बजेट अपुग भएमा पनि स्क्रिनिङ शिविरमा पहिचान भएका सबैलाई सहायक सामग्री दिन समस्या नहुने बताइन् । उपमहानगरपालिकाले अपाङ्गता भएका व्यक्तिहरूका लागि सञ्चालित स्क्रिनिङ शिविरमा सहभागी हुन वडाध्यक्ष र सदस्यहरू तथा महिला स्वास्थ्य स्वयंसेविका मार्फत सूचना प्रवाह गरेको छ ।

सगरमाथाको फेदमा अपाङ्गता रोकथाम शिविर ।

२६ चैत्र २०८०, सोलुखुम्बु  । नबराज सोती ।

विश्वको सर्वोच्च शिखर सगरमाथा क्षेत्रमा नौ दिनदेखि जारी अपाङ्गता रोकथाम तथा पुनःस्थापना घुम्ती शिविर आइतबार सकिएको छ । कोशी प्रदेश सरकार, खुम्बु पासाङ ल्हामु गाउँपालिका र करुणा फाउन्डेसनको साझेदारीमा उक्त शिविर सञ्चालन गरिएको हो ।  राष्ट्रिय अपाङ्ग महासङ्घको प्राविधिक सहयोगमा खुम्बु पासाङल्हामु गाउँपालिका–१ बाट चैत १७ गते सुरु गरिएको घुम्ती शिविर वडा नं ४ मा पुगेर समापन गरिएको गाउँपालिका अध्यक्ष मिङ्माछिरी शेर्पाले जानकारी दिए। उनका अनुसार सबै वडामा भएको उक्त घुम्ती शिविरबाट एक सय १३ जनाले स्वास्थ्य परीक्षण, अपाङ्गता परिचयपत्र तथा आवश्यकता पहिचान सेवा लिएका थिए । पूर्ण अपाङ्गता (क वर्ग), अति अशक्त अपाङ्गता (ख वर्ग), मध्यम अपाङ्गता (ग वर्ग) र सामान्य अपाङ्गता (घ वर्ग) गरी ९८ जनाले परिचयपत्र प्राप्त तथा नवीकरण गरेका गाउँपालिका उपाध्यक्ष तथा अपाङ्गता परिचयपत्र वितरण समन्वय समितिका संयोजक टासील्हामु शेर्पाले जानकारी दिए ।

 दृष्टिविहीन दम्पतीसँगै बने स्थायी शिक्षक ।

२८ चैत्र २०८०, खोटाङ । नबराज सोती ।

खोटाङमा दृष्टिविहीन दम्पतीले शिक्षक सेवा आयोगबाट एकसाथ स्थायी शिक्षकका लागि भएको परीक्षा उत्तीर्ण गरेका छन् । केपिलासगढी गाउँपालिका–५ सप्तेश्वरका दृष्टिविहीन उमेश राई र उनकी श्रीमती सूर्यमाया लिम्बूले प्रावि स्थायीमा एकसाथ नाम निकालेका हुन् । जन्मजात दृष्टिविहीन दम्पतीले मंगलबार केपिलासगढी गाउँपालिकाबाट पदस्थापना पत्र लिएका छन् । राई केपिलासगढी गाउँपालिका–२ खार्ताम्छास्थित शुक्रजित माविमा र लिम्बू केपिलासगढी गाउँपालिका–३ बासपानीको मनोकामना आधारभूत विद्यालयमा सिफारिस भएका छन् । लेखक सहयोगी राखेर परीक्षा दिएका दृष्टिविहीन दम्पतीले सोमबार शिक्षा विकास तथा समन्वय इकाईको कार्यालय खोटाङबाट नियुक्ति पत्र बुझेका थिए । राई एक वर्षदेखि भगवती मावि बेलबारीमा मावि राहतमा कार्यरत थिए । त्यसअघि उनले दृष्टिविहीनलाई पढाउने पूर्वाञ्चल ज्ञानचक्षु विद्यालय धरानमा सात वर्ष काम गरेका थिए । लिम्बू भने हालसम्म पूर्वाञ्चल ज्ञानचक्षु विद्यालयमा अध्यापन गर्दै आएकी थिइन् । खोटाङबाट धरान झरेका राई र बराहक्षेत्र नगरपालिका चक्रघट्टी, सुनसरी निवासी लिम्बुबीच २०७७ सालमा विवाह भएको थियो । राई आँखाको उपचारका सिलसिलामा बाल्यवस्थामै धरान झरेका थिए । धरानमा राईको आँखाको ज्योति फर्किएन तर धरानले उचित शिक्षादीक्षा दिलाएको थियो । स्थायी शिक्षकमा नाम निस्केपछि राई श्रीमतीसहित गाउँ फर्केका हुन् । राई दम्पत्तीले शिक्षक सेवा आयोगको प्रथम पेपरको परीक्षा धरानमा, दोस्रो पेपरको परीक्षा विराटनगरमा र अन्तर्वार्ता शिक्षा विकास तथा समन्वय इकाईको कार्यालय मोरङमा दिएका थिए ।

दोस्रो उपत्यकास्तरीय ह्विलचियर बास्केटबलमा पुरुषतर्फ आर्मी र महिलातर्फ जावलाखेललाई उपाधि ।

२८ चैत्र २०८०, काठमाण्डौँ । नबराज सोती ।

दोस्रो उपत्यकास्तरीय ह्विलचियर बास्केटबल प्रतियोगितामा पुरुषतर्फ नेपाल आर्मी र महिलातर्फ जावलाखेलले उपाधि जितेका छन् । नेपाल स्पाइनल कर्ड इन्ज्यरी खेलकुद संघको आयोजनामा त्रिपुरेश्वरस्थित राष्ट्रिय खेलकुद परिषद् (राखेप) को कभर्डहलमा मंगलबारदेखि सुरु भएको प्रतियोगितामा आज भएको फाइनलमा पुरुषतर्फ विभागीय टोलि नेपाल आर्मीले अर्को विभागीय टिम एपीएफलाई २१–१७ ले पराजित गर्दै उपाधि जितेको हो । त्यस्तै महिलातर्फ भने जावलाखेलले इस्पाइनल कट इन्ज्यरी नेट्वर्कलाई २६–२१ ले पराजित गर्दै प्रथम स्थान हासिल गरेको प्रतियोगिताका मुख्य रेफ्री प्रेम होनाले जानकारी दिए । त्यसैगरी पुरुषतर्फ इस्पाइनल कट इन्ज्यरी नेट्वर्कलाई तेस्रो भएको थियो भने महिलातर्फ बीआईए तेस्रो हुन सफल भएको थियो । उक्त प्रतियोगिताको विजेता टोली ५० हजार उपविजेता टोलीले ४० र तेस्रो हुने टोलिले ३० हजार रुपैयाँ प्राप्त गरेका थिए ।

त्यस्तै प्रतियोगिताभर उत्कृष्ट प्रदर्शन गर्ने अर्थात ‘मोस्ट भ्यालुयबल प्लेअर’ पुरुषतर्फ आर्मीका रामबहादुर तामाङ र महिलातर्फ जावलाखेलका रजनी राई घोषित भएका थिए । यस्तै प्रतियोगिताभर सबैभन्दा बढि स्कोर गर्नेअ र्थात ‘हा स्कोरर’ पुरुषतर्फ आर्मीका रमेश खत्री र महिलातर्फ जावलाखेलका तुलसा मगर भएका थिए । ति चारै जनाले २५/२५ सय रुपैयाँ प्राप्त गर्न सफल भएका थिए ।

बुधबार भएको प्रतियोगिताको समापन कार्यक्रममा राखेप सदस्य सचिव टंकलाल घिसिङको प्रमुख आतिथ्यता रहेको थियो । विजेतालाई पुरस्कृत गर्दै सदस्य सचिव घिसिङले ह्विलचियर बास्केटबल खेलाडिहरुको प्रशंशा गर्दै पारा खेलकुदलाई विकास गर्न आफुले गम्भिर रुपमा कार्य गरिरहेको बताउनुभयो । सदस्य सचिव घिसिङले पारा खेलाडिहरुलाई राष्ट्रिय मात्र नभई अन्तररार्ष्ट्रिय स्तरका प्रतियोगितामा पनि सहभागि गराउन आवश्यक रहेको र त्यस्को लागि पारा ओलम्पिक कमिटीहरुको विवादलाई अन्त्य गर्न आवश्यक रहेको बताउनुभयो । उक्त विवाद अन्त्यका सदस्य सचिव घिसिङले लागि आगामी हप्ता लिखित पत्र दुबै कमिटीहरुलाई पठाउनेर मिलेर नआए गम्भिर कदम चाल्ने समेत बताउनुभएको थियो ।

त्यस्तै समापनमा अतिथिको रुपमा रहनुभएका नेपाल बास्केटबल संघ नेबाका अध्यक्ष भीमसिंह गुरुङले नेबाले पनि ह्विलचियर बास्केटबलका लागि कार्ययोजना बनाएर अघि बढ्ने प्रतिबद्दता व्यक्त गर्नुभएको थियो ।

प्रतियोगिता आयोजक सस्था नेपाल स्पाइनल कर्ड इन्ज्यरी खेलकुद संघका अध्यक्ष देवी आचार्यका अनुसार प्रतियोगितालाई गोकर्णेश्वर नगरपालिका, CMB, Plan International लगायतले प्रायोजना गरेका थिए ।

प्रतियोगिताको उद्घाटन भने युवा तथा खेलकुदमन्त्री विराजभक्त श्रेष्ठले गरेका थिए ।

उद्घाटन गर्दै मन्त्री श्रेष्ठले पनि पारा विवादको समस्या हल गर्नेमा जोड दिएका थिए । “पारा विवादले सबैभन्दा बढि मारमा अपाङ्गता भएका खेलाडिहरु रहेका छन । खेलाडिलाई मार पर्ने गतिविधि रोक्नुपर्छ र हामी त्यो गर्छौँ” मन्त्री श्रेष्ठले भने ।

दुई दिनसम्म चलेको प्रतियोगितामा विभागीय टोली त्रिभुवन आर्मी र सशस्त्र प्रहरी बलको एपीएफसहित जावलाखेल ह्विलचियर स्पोट्स क्लब, विइन, ह्विलचियर स्पोर्ट्स एसोसिएसन (डब्ल्यूएसए), इस्पाइनल कट इन्ज्युरी नेट्वर्क नेपाल, बीआईए र आयोजक नेपाल स्पाइनल कर्ड इन्जुरीले सहभागिता जनाउने थिए । यी ८ क्लबका ६ महिला र ८ पुरूष गरी १३ वटा टोली रहेको आयोजक सस्थाका महासचिव दिलिप सापकोटाले जानकारी दिएका छन् ।

सहयोगी सेवाका लागि प्रतिवेदन पेश ।

२९ चैत्र २०८०, काठमाण्डौँ । नबराज सोती ।

अपाङ्गता भएको व्यक्तिका लागि सहयोगी सेवा सम्बन्धमा नेपाल सरकार, महिला, बालबालिका तथा ज्येष्ठ नागरिक मन्त्रालय र आन्दोलनरत व्यक्ति दिपक भण्डारी बिचको सहमती कार्यान्वयनका लागि गठित समितीले यस विषयमा प्रतिवेदन तयार गरी महिला बालबालिका तथा जेष्ठ नागरिक मन्त्रालयका मन्त्री भगवती चौधरीलाई पेश गरेको छ ।